- Det ligner ikke noget, at sådan en karl som ham der Thulesen Dahl sætter spørgsmålstegn ved, hvordan vores demokratiske system fungerer, lyder det fra tidligere udenrigsminister Uffe Ellemann-Jensen i et hårdt angreb på Dansk Folkepartis nej-kampagne forud for dagens EU-afstemning.

Ellemann-Jensen raser over, at DF-formanden, som er en del af det politiske system, anfægter, at man laver aftaler og kan stole på hinanden.

- Det viser, at han ikke fatter, hvad grundlaget for vores repræsentative demokrati er. Det er derfor, at afstemningen i dag bliver et spørgsmål, om man har tillid til demokratiet. Bliver det er nej, er det et nej til, at man har tillid til vores folkestyre.

- Det, vi har oplevet i den her nej-kampagne - og det er nok noget af det groveste, jeg nogensinde har set - det er, at man prøver at forvirre og smider temaer ind, der ikke har en dyt med emnet at gøre. Og det gør man for at skabe forvirring og spille på det her med politikerlede, siger Uffe Ellemann-Jensen.

Han understreger, at når man har lavet en aftale, så holder man den, og man skal kunne stole på hinanden.

- Det, han piller ved er dødsensfarligt - jeg håber virkelig, han bliver straffet.